Wikiloc | Ruta 110.Senderisme en tren. Túnel de l'Argentera: Est. de Duesaigües - Casetes de l'Estació- Est. del Pradell (Serra de Llaberia)\n110.Senderisme en tren. Túnel de l'Argentera: Est. de Duesaigües - Casetes de l'Estació- Est. del Pradell (Serra de Llaberia)\n23. Senderisme en tren: circular al castell d'Escornalbou des de l'estació de Duesaigües-L'Argentera (R15) (senderisme)\nVista 2140 vegades, descarregada 23 vegades\nLa caminada travessa la Serra de l’Argentera a través del Portell del Peiró recorrent pobles de la Baronia d’Escornalbou, una antiga jurisdicció senyorial del s. XII vinculada als arquebisbes de Tarragona i que incloïa els pobles de Colldejou, L’Argentera, Duesaigües, Pradell de la Teixeta, Vilanova d’Escornalbou i Riudecanyes, a més a més del mateix castell monestir d’Escornalbou.\nDalt de Portell de Peiró se situa el Parc Eòlic de Trucafort. No cal dir que és una zona ventada. Sol fer vent a la zona, però com que el coll es travessa ràpidament, podem emprendre la sortida tot i que faci vent, sempre amb compte.\nSi volem acostar-nos a la Torre de Fontaubella cal seguir el PR durant 800 m. Nosaltres l'abandonem al quilòmetre 8,1 a fi d'agafar un corriol que ens portarà al camí del Barranc de les Comes de Joanes, punt per on passa el túnel i on trobarem la resta de pous de ventilació de l'obra.\nEl túnel va ser obert l'any 1890 quan el tren arriba a l'estació de Marçà-Falset. De fet són dos túnels, el túnel 73 de 4.044 m i el túnel 72 de 410 m. ambdues galeries separades per les Dues Boques.\nVas ser l'enginyer català Eduard Maristany l'encarregat d'obrir-lo no sense dificultats. En la seva perforació es va trobar un riu subterrani que va necessitar de la construcció d'un pont dins del túnel.\nEl rei Alfons XIII va concedir el títol de Marquès a l'enginyer català, impulsor també de l'estació de França de Barcelona. No sabríeu pas el nom del carrer on es troba aquesta estació? Efectivament, l'estació es troba al carrer Marquès de l'Argentera en honor a l'enginyer català.\nDurant l'excursió passarem per 5 dels 6 pous de ventilació que foren utilitzats també per extreure material a través de muntacàrregues. L'únic que no visitarem és el número 6, tot i que es troba a pocs metres al nord de L'Argentera. Per accedir al número 5 cal agafar durant dos minuts un corriol emboscat que surt amagat a la dreta del camí.\nPerò el túnel encara conté més històries. Durant la Guerra Civil dins seu s'amagava el tren hospital de les Brigades Internacionals que guaria els ferits de la Batalla de l'Ebre. Protegit sota les voltes del túnel només sortia de nit a fi d'evitar els bombardejos i perquè els malalts poguessin respiressin aire fresc.\nUna foto de Robert Capa recull el moment que els Brigadistes formen damunt de la boca oest pocs dies abans del 25 d'octubre de 1938.\nA Duesaigües no podem deixar de contemplar un dels dos viaductes ferroviaris que es troben a la població. El més conegut, és el viaducte dels Masos (14 arcades) està al costat oriental de la població i no és visible durant la ruta. Sí que podrem veure el seu germà petit, el que salva el barranc d'en Seula (9 arcades). Segurament estem davant el conjunt de ponts de ferrocarril més espectaculars de casa nostra.\nSortida que no presenta cap dificultat tret que sigui un dia molt ventós. Com dèiem es pot travessar el Portell de Peiró sota aquestes condicions, sempre amb molt de compte. Aquest va ser el nostre cas. Dalt del coll el vent ens feia tombar. Només que vam començar a baixar per l'altre vessant, es va aturar.\nBona part del camí va per sender marcat i/o abalisat amb marques de pintura. Des de L'Argentera pugem pel GR-7 que abandonem al Portell de Peiró per baixar per un PR marcat amb senyals blanques i grogues.\n-Estació de sortida: Duesaigües-L'Argentera. Estació situada enmig de les poblacions de Duesaigües (la més propera) i de l'Argentera. Té un gran edifici de viatgers sempre tancat. Cap servei als voltants.\n-Estació d’arribada: El Pradell. L'estació es troba també apartada de cap nucli habitat, situada prop de La Torre de Fontaubella i del Pradell de la Teixeta (més lluny). Tampoc disposa de cap servei a la vora.\nCruïlla pista (fites)\nCruïlla Camí Reial. Pujada Escornalbou\nPou de ventilació 6\nPerdoneu-me, però el tren no ha passat ni ha arribat mai a Falset, gràcies.\nSenderisme en tren 17/12/2017\nTens raó que no hi ha cap estació a Falset i que ni tant sols la via fèrria passa pel seu terme municipal. Quan ens referíem a que el tren arriba a Falset volíem dir a l'actual estació, anomenada oficialment Marçà-Falset, i situada a 1.800 m al sud de la capital del Priorat, estació però, situada íntegrament en el terme municipal de Marçà.\nDe totes formes hem corregit el nom per ser més curosos.\nHola, ha trobat interessant aquesta ruta 110.Senderisme en tren. Túnel de l'Argentera: Est. de Duesaigües - Casetes de l'Estació- Est. del Pradell (Serra de Llaberia) https://ca.wikiloc.com/rutes-senderisme/110-senderisme-en-tren-tunel-de-largentera-est-de-duesaigues-casetes-de-lestacio-est-del-pradell-se-9206796 Salutacions, Wikiloc - Rutes del Món


La justícia, per dintre - Racó de lectura - Més informació - e-notícies\nRacó de lectura · 6 de Febrer de 2014. 16:05h.\nHi ha dos llibres que tota persona vinculada al dret hauria de llegir: un és el "Sí, advocat" de Miquel Roca (2007), sobretot quan parla de la desconnexió entre la facultat i el món real. Malauradament aplicable a la majoria de sectors professionals. I l'altre és "Vint-i-cin anys i un dia. Reflexions d'un advocat penalista" (2009), de Carles Monguilod (1958).\nPer això la gent vinculada al món judicial en general -i els estudiants de dret en particular- tenen la immensa sort que l'editorial Ara Llibres acaba de reeditar aquest darrer volum. Monguilod és un conegut advocat penalista de Girona que, ente d'altres casos, ha portat el de la farmacèutica d'Olot, l'enfonsament de L'Oca o els últims mesos del Vaquilla.\nL'obra està farcida d'anècdotes com les relacions amb un clan gitano, el jurat que volia saludar un processat o el Nissan Patrol de la Guàrdia Civil que un pare va trobar al seu garatge l'endemà d'una nit de marxa del seu fill. Però que ningú s'equivoqui: no és només una llibre sobre experiències personals, sinó una visió acurada del món de la justícia per dintre. Si la justícia -un dels pilars bàsics de l'estat de dret-, funcionés millor, el país potser també aniria més bé.\nMonguilod potser tampoc ho sap, però aprofita per donar alguns consells als futurs advocats: "el discurs oral és imprescindible" -i sobretot evitar les faltes d'ortografia !-, "no preguntar res a un testimoni si no saps prèviament la resposta", "no és cert que dues bombes no cauen mai al mateix lloc", evitar que "les defenses es barallin entre sí perquè, qui en treu profit, és el fiscal" o que "la tenacitat sempre guanya a l'infortuni".\nTambé desfilen alguns personatges entranyables com Baltasar Garzón que, abans de ser número dos del PSOE per Madrid a les eleccions del 1993, deixava "com un drap brut" el govern de Felipe González. O el dia que, en un article a El Punt, va haver de defensar l'escriptor Javier Cercas de les crítiques d'ERC per haver-lo nomenat pregoner de les Fires de Girona. Jo també l'hagués defensat.\nHi ha estudiants que aprendran més llegint aquest llibre que en tot un trimestre de dret penal. En el fons, l'ofici d'advocat, com el de periodista, s'aprèn al carrer. i quan a un advocat gironí el contracten per a un judici a Zamora és que deu ser un bon advocat./ Una ressenya de Xavier Rius


Modificació ordre FOLC\nLes entitats de la mesa de concertada hem ratificat la proposta de la mesa tècnica de modificació de l’ordre FOLC, entre d’altres, en aquests aspectes:\n-La persona que tengui la titulació de català per a una etapa (CCIP per Infantil i Primària o CCS per a Secundària) i per ampliació d’horari passi a tenir hores de l’altra, no s’haurà de treure una nova titulació.\n-Quan s’estudia a altres comunitats autònomes, es dona la possibilitat de matricular-se a la formació a distància de reciclatge de català quan durant el darrer curs del estudis universitaris.\n-S’habilita també la formació a distància del cursos de reciclatge davant la dificultat que suposava a algunes persones docents, especialment de la concertada, per incompatibilitat d’horaris.\nReducció a 23 hores\nS’ha ratificat la proposta de la mesa tècnica per a què les persones que han gaudit d’una excedència per maternitat/paternitat, o per cura d’infant o persona major es puguin acollir a la reducció a 23 hores lectives a secundària.\nNova dotació addicional d'hores de PT\nS’ha informat a la mesa sobre els criteris d’assignació d’hores de PT a denou centres concertat.\n-Totes les entitats hem mostrat el nostre reconeixement a la tasca de la secció de Nòmines de Concertada, en un curs amb moltíssimes incidències.\n-L’administració ha recordat que en el moment que es decreta el confinament d’una persona treballadora aquesta ha de demanar al seu PAC que se li concedeixi la baixa per a què la despesa de la seva substitució no vagi en perjudici dels recursos propis de la Conselleria d’Educació.\n-Des de l’STEI hem demanat que centres i administració educativa intercedeixin davant les mútues per a què s’agilitzi el procés pel qual les baixes per risc de la COVID han de passar a IT de risc durant l’embaràs, i que està provocant molta preocupació a les docents afectades.\nSTEI INTERSINDICAL ha convocat i participat a les concentracions dutes a terme aquestes setmanes reclamant a l’Administració una negociació per a l’increment salarial corresponent a l’IPC de 2020 i 2021.\nLa campanya No a les retallades salarials, no a les imposicions, sí al diàleg i la negociació.ha estat convocada pels sindicats STEI, CSIF, SIMEBAL, FSES, CCOO i UGT en defensa dels empleats públics i els treballadors de l'ensenyament concertat.\nL'increment del 2% que correspon al 2020 ja l’han cobrat tots els empleats públics de l’administració de l’estat, els de la resta de comunitats autònomes, i fins i tot de les altres administracions (consells i ajuntaments). Només mancam els empleats públics de la CAIB i els treballadors i treballadores de la concertada.\n16 de novembre. Concentració davant el Parlament.\n23 de novembre. Concentració davant hospitals de referència de les quatre Illes.\n30 de novembre. Concentracións davant la Conselleria i les delegacions territorials d’Educació.


espaifotografic | Del maig del 68 al maig de l’11\nDel maig del 68 al maig de l’11\nMiquel Bohigas — dijous, 26 de maig de 2011 @ 8:00\nPodran tallar totes les flors, però no impediran que arribi la primavera\nAquest va ser un dels molts eslògans que van sorgir durant la revolta del maig del 68 a Paris. Al cap de més de quaranta anys, quan a casa nostra les tisores tornen a estar ben esmolades, molts joves i no tan joves han sortit al carrer, també un mes de maig, per fer sentir el seu clam: ja n’hi ha prou.\nPer celebrar aquest fet, he cercat imatges del maig francès per poder comparar aquella situació amb l’actual.\nPrimer de tot he topat amb el llibre Un prolétariat rêvé, amb vuitanta fotos en blanc i negre sobre la revolta de maig del 68, l’autor de les quals és el fotògraf francès Jean-Claude Seine. Com diu a la presentació, l’obra reflecteix un temps on el món del treball estava per sobre de la família i del plaer, un temps on la misèria i la precarietat deixaven tanmateix un lloc a la voluntat, cada vegada més forta, de canviar el món.\nUna altra bona col·lecció de fotos del 68, més reduïda, la trobem al web de The New York Times. Aquí predominen les escenes de violència, tant per part dels manifestants com de la policia. Són imatges que recorden més aviat les revoltes que darrerament estan sacsejant alguns països àrabs.\nAl web topfoto també hi trobarem moltes fotografies d’aquella primavera. Val a dir que un repàs a la multitud de galeries d’aquest web, de temàtiques ben diferents, us farà passar una bona estona.\nPerò el testimoni més fotogràfic d’aquella revolta l’he trobat en un vídeo on el fotògraf Bruno Barbey, de l’agència Magnum, explica les seves vivències d’aquells dies, tot comentant les fotografies que va poder-hi fer. Heus aquí la traducció que he fet directament del vídeo:\nMaig del 68: vam comprendre de seguida que es tractava d’alguna cosa important. Probablement la protesta més important d’aquell decenni, i fins i tot de després de la segona guerra mundial.\nLa gent estava cansada del gaullisme i esperava un canvi. Volien remodelar la societat, canviar les relacions entre els patrons i els obrers i tot això. Aquella època era com l’edat mitjana! França era una societat molt conservadora, molt tancada, i gràcies al maig del 68 podies sentir a joves i vells discutint sense barreres socials, sense complexes. Va ser una cosa mai vista fins aleshores.\nA la Sorbona fou una nit memorable, al gran amfiteatre, amb intel·lectuals, filòsofs, artistes, sindicalistes, gent de dretes i d’esquerres, que venien a expressar-se. També hi havia els líders, és clar, professionals de la paraula i la dialèctica que monopolitzaven els micròfons, però també van parlar Cohn-Bendit o Jean-Paul Sartre.\nAl gran amfiteatre Richelieu, després d’un debat que va acabar molt tard, cap a les dues o a les tres de la matinada, la gent s’hi va quedar a dormir perquè ja no hi havia transport per tornar a casa.\nEl sis de maig hi va haver molts abalots per protestar per l’arrestament d’estudiants de la Sorbona. A la primera gran manifestació, la policia va disparar granades als apartaments dels burgesos que estaven mirant la manifestació des del primer pis. Quan els estudiants estaven a punt de ser atrapats a les portes de les cases, la gent els obria la porta i els feia entrar.\nAlguns estudiants, a causa de les fotos publicades, on sortien amb llambordes a la mà, van ser arrestats. Per això, alguns estudiants no volien que els retratessin. Després van aparèixer a la premsa les fotos de la policia colpejant als estudiants, l’acarnissament amb les noies o amb la gent que estava per terra, amb les seves botes i les seves porres: tot això va ser filmat i sobretot fotografiat, i publicat. En aquell moment això va servir per mostrar la repressió de la policia, i va estimular la insurrecció popular.\nLes barricades les feien amb tot el que trobaven: barraques d’obra, que només havien de desplaçar, cotxes, cartelleres de cinema, etc.\nEl fet d’haver de treballar sovint sense flaix, ajudava a transmetre millor l’ambient, perquè en l’ambient de carrer el flaix hagués estat com un llampec.\nLa visió del carrer Gay-Lussac al matí del dia 11 fou impactant, com si fos Beirut després de la guerra civil. Barricades cada 50 metres, durant tota la nit. Al matí la gent sortia al carrer amb la bata i les espardenyes d’estar per casa. Estaven ben desolats, entre arbres tallats i cotxes cremats. Fou increïble.\nNo hi havia televisió. La televisió estatal estava en vaga, i no hi havia manera de comunicar-se. Hi havia un petit grup organitzat entre d’altres per Chris Marker, amb qui em vaig associar. Jo els donava les meves fotos que feien servir de manera anònima, era el que s’anomenava cinétracts, que enviaven arreu del país per ensenyar el que estava passant a Paris.\nLa millor manera d’estar informats era la ràdio, que la gent escoltava amb transistors i així sabia on passava l’acció. Ràpidament però, el govern va ordenar a les emissores que deixessin d’emetre.\nEn aquell moment a la fotografia li va tocar un rol molt important, que avui ha perdut a causa de la televisió. En aquella època hi havia molts menys fotògrafs que avui. En total potser hi havia una dotzena de fotògrafs que cobrien l’esdeveniment. Hi havia algunes agències de premsa joves, molt agressives i dinàmiques, molt periodístiques com Gamma, que distribuïen ràpidament les fotos que arribaven al cap de mig dia a Magnum i a les taules de redacció.\nEl moment culminant de la revolta fou la trobada entre estudiants i treballadors, un fet estrany que no crec que s’hagués donat mai abans. Hi havia hagut vagues molt importants. però el fet més significatiu del maig del 68 fou que els estudiants s’ajuntessin amb els treballadors. El partit comunista i els sindicats però, van boicotejar aquesta unió ja que no els interessava que els estudiants i els obrers coincidissin. Vaig haver d’entrar en una assemblea de treballadors com a periodista ja que com estudiant no m’haurien deixat passar.\nI ara, quaranta anys després, es parla del moviment estudiantil i s’oblida que també hi va haver una vaga de deu milions de persones.\nDesprés hi va haver el discurs de De Gaulle, la dissolució de l’Assemblea Nacional, una gran manifestació gaullista, amb moltíssima gent: hi havia faccions d’extrema dreta, poc nombrosos però perillosos. També hi vaig veure paracaigudistes veterans de la guerra d’Algèria.\nEn aquell temps jo estava a Magnum. És cert que fins feia poc la tradició de l’agència era de fotos en blanc i negre. Hi havia molts pocs fotògrafs que treballessin en color. Cartier-Bresson considerava que la foto en color era “comercial”. Jo crec que això és un gran error. Finalment la foto en color ha ocupat el lloc que li correspon, però ha costat molt de temps.\nEl blanc i negre pot servir per dramatitzar les situacions, però quan veus una manifestació als Camps Elisis amb tot de pancartes i banderes tricolors, perquè no fotografiar-ho en color?\nL’enterrament d’un estudiant que es va negar al Sena quan era perseguit per la policia, fou una de les darreres manifestacions que van tenir lloc aquell maig del 68.\nPerò no hem d’oblidar que l’any 68 va ser un any molt agitat i ric en esdeveniments, potser més dramàtics i amb més conseqüències. Praga per exemple, o la guerra de Vietnam, l’assassinat de Martin Luther King, els Black Panthers. Passaven moltes coses al mateix temps a tot arreu.\nFinalment, el maig del 68 va ser una manifestació d’estudiants en un dels països més rics del món. No hi havia atur al país, el desenvolupament econòmic era increïble, i no hi havia un dictador com en d’altres països. Hi havia simplement uns joves que volien canviar, moure’s, respirar, etc.\nDe moment, les escenes que podem veure de la “nostra” revolució no tenen massa a veure amb les imatges del 68. A veure si d’aquí a quaranta anys aquesta moguda es considerarà també una referència històrica en clau ibèrica.\nWarning: file_get_contents(https://graph.facebook.com/?ids=http://www.espaifotografic.cat/2011/05/del-maig-del-68-al-maig-del-11/): failed to open stream: no suitable wrapper could be found in /home/espaifo1/public_html/espaifotografic.cat/wp/wp-content/themes/espaifoto2011v23/functions.php on line 814\n← Una odissea fotogràfica\n3 comentaris a “Del maig del 68 al maig de l’11”\nJoan el Tru\ndijous, 26 de maig de 2011 a les 8:54\nAviam aquesta en que queda i que ens deixa, tan de bo que quelcom profund, que ara les armes del sistema son molt mes subtils però també poderoses. Avui ja no poden anar a garrotades que amb la massificació fotogràfica els actes físics queden inevitablement retratats. Gracies per l’article Miquel.\ndijous, 26 de maig de 2011 a les 9:31\nUn article interessant i ben documentat. Gràcies Miquel!\ndijous, 26 de maig de 2011 a les 10:23\nEls que en aquelles dates, gastàvem cabells llarg i pantalons de pota d’elefant, ara ens queden menys cabells i amb sort anem encara amb texans, però una cosa no ens ha canviat, el que portem al cervell i al cor.Gràcies Miquel per recordar!La imaginació al poder!!!


Publicació de la memòria d'EMFO 2021 - EMFO\nEMFO > Comunicació > Publicació de la memòria d’EMFO 2021\nL’any 2021, 476 persones van trobar la feina a través de l’Empresa Municipal per a la Formació Ocupacional i l’Ocupació (EMFO) de l’Ajuntament de Mollet del Vallès. Són dades que es desprenen de la memòria d’EMFO de l’any passat.\nAixí, a través del Servei d’Orientació, es van atendre 5.089 usuaris, es van gestionar 437 ofertes de feina i 476 persones van trobar feina al llarg de 2021.\nD’altra banda, pel que fa els Plans d’Ocupació Municipals, 49 molletans i molletanes van treballar per la ciutat en tasques com ara serveis de consergeria, operaris de neteja, manteniments o agents cívics, entre d’altres.\nEn referència al Servei d’Emprenedoria i Empresa, ubicat al Mollet Hub, durant el 2021 es van atendre 1.067 emprenedors, es oferir més de 110 formacions online i es van crear 41 nous negocis. Així mateix, també es van signar dos convenis de col·laboració amb la Fundació.Cat, per fomentar la capacitat digital dels nous negocis, i amb PIMEC Vallès Oriental per donar suport a la recuperació i l’impuls de les pimes i els autònoms de Mollet i del Baix Vallès i contribuir així a la reactivació de l’economia després de les conseqüències provocades per la pandèmia.\nPel que fa al Servei de Formació, s’han ofert 10 accions formatives adreçades prioritàriament a persones en situació d’atur i en ERTO. En total, 716 persones van participar a les sessions informatives i dels 165 alumnes que van iniciar el certificat de professionalitat o la formació en competències transversals, 123 van finalitzar-lo i 42 alumnes han finalitzat alguns dels mòduls formatius.\nEl regidor d’Ocupació, Raúl Broto, ha recordat que “Mollet és una de les ciutats on més es redueix l’atur, més de mil persones l’any 2021, malgrat el context complicat que ens ha tocat i encara ens està tocant viure”. El regidor va afegir que “són dades que, en part, responen a l’aposta de l’Ajuntament per oferir formació i plans d’ocupació i a la bona feina que s’està fent des dels serveis municipals d’ocupació”.\nAixí mateix, Broto també ha destacat que “el 2021 ha estat l’any d’implementar polítiques enfocades a la reactivació de la creació d’ocupació, i des de l’Ajuntament seguirem posant a disposició de la ciutadania i de les empreses tots els serveis municipals necessaris perquè els molletans i les molletanes tinguin més probabilitat de trobar feina”.


Sóller s'adhereix al lila\nDiumenge, 5 de desembre de 2021 | 08:51\nLa lectura del manifest, avui dematí\nSóller s'ha adherit avui a la celebració dels actes propis del Dia Internacional per a l'Eliminació de la Violència Contra les Dones. Ho ha fet amb la lectura d'un manifest a les portes de les Cases de la Vila i continuarà després amb un minut de silenci en record de les víctimes.\nLes Illes Balears recorden els darrers assassinats masclistes de Warda i Elena encara en la memòria col·lectiva, així com de les 41 dones assassinades, víctimes de violència masclista, des que hi ha registre, entre elles la sollerica Maria Rosa Martínez, l'any 2014.\nL'Ajuntament de Sóller reitera amb aquests actes el seu compromís amb la prevenció, la detecció i l’eradicació de la violència masclista i la reparació dels danys a les víctimes.\nTambé els centres escolars del municipi cleebren activitats contra la violència masclista, perquè s’acabi la neutralitat i l’equidistància i que tothom planti cara a aquesta xacra, sota el lema promogut enguany des del Govern Balear: "Prou de neutralitat davant la violència masclista. Planta-hi cara!".\nLa lectura del manifest que s'ha llegit avui dematí a les Cases de la Vila ha comptat amb la presència del pare de Maria Rosa Martínez, assassinada per la seva parella fa set anys.


ATENCIÓ CORONAVIRUS: Més de 300 nous infectats valencians\n356 contagis nous i 11 morts per coronavirus en les últimes hores en territori valencià\nS'ha donat l'alta a un total de 844 pacients\ndilluns, 26 d’octubre 2020 - 19:55h\nAra com ara, continuen ingressades 1.005 persones | Cedida\nEste dilluns, 26 d'octubre, la Conselleria e Sanitat Universal i Salut Pública ha actualitzat els nous casos de coronavirus en el territori valencià. Les últimes dades reflectixen que durant les últimes 27 hores s'han registrat 356 nous casos per Covid-19 confirmats per prova PCR o a través de test d'antígens, que situen la xifra total de positius en 55.924 persones.\nPer la seua banda, onze persones han mort en les últimes 24 hores, 1.775 en total. Dels 356 casos nous, 157 s'han diagnosticat en la província de València, 197 en la d'Alacant i 2 en la província de Castelló.\nQuant als ingressos hospitalaris, ara com ara, continuen ingressades 1.005 persones. D'elles, 137 es troben ingressades en UCI. Respecte de les altes, 844 persones s'han recuperat en les últimes hores i, en total, 54.933 pacients han superat la malaltia.\nNo obstant això, ara per ara, hi ha casos actius en 40 residències de majors: 5 en Castelló, 10 en la província d'Alacant i 24 en la de València. A demés, també hi ha casos en 6 centres de persones amb diversitat funcional: 2 en Castelló, 0 en Alacant i 4 en València.\nCasos de coronavirus per províncies: 55.924\nCastelló: 2 nous (5.892 en total).\nAlacant: 197 nous (19.247 en total).\nValència: 157 nous (30.778 en total).\nCastelló: 3 nous (260 en total).\nAlacant: 5 nous (612 en total).\nValència: 3 nous (903 en total).\n"Última hora: 47 brots nous de coronavirus en el territori valencià" "Atenció: Més de 5.000 nous casos de coronavirus en Espanya"


Traduccions | WordPress.org Català\nUn dels aspectes més importants per a què usuaris consideren una traducció com a bona és que siga consistent (p.ex. que sempre s’utilitzen la mateixa paraula per a referir-se a una mateixa cosa) i reconeixible (que les paraules emprades s’utilitzen de manera habitual a les traduccions d’altres programes).\nDes de fa molt de temps, la traducció al català del WordPress ha intentat seguir unes línies terminològiques i d’estil per a ser consistent amb la resta de traduccions de programari al català. Per això, emprem com a base la Guia d’estil de Softcatalà, guia en la que es basen molts projectes de codi obert (aplicacions de Mozilla, LibreOffice, GIMP, Inkscape,…) i que també coincideix en gran mesura amb les traduccions de programari que realitzen grans empreses tecnològiques (Microsoft Windows, Microsoft Office, Google Mail – Gmail, Twitter,…). Respecte a la terminologia, inicialment seguíem el Recull de termes de Softcatalà,\nEls GTE revisem les traduccions que fa la resta de l’equip de traducció per assegurar-nos que s’adapten a les traduccions existents.\nEl WordPress, les extensions i els temes es tradueixen des del WordPress, un sistema de traducció en línia a la mateixa pàgina que el WordPress.\nPodeu començar a traduir seguin aquest enllaç: https://translate.wordpress.org/locale/ca/default\nRecull terminològic del WordPress\nGràcies a l’eina de memòries de traducció de Softcatalà, podeu per exemple cercar com es tradueix la paraula anglesa “delete” al WordPress en català. L’eina informa que en el 86% dels casos, s’utilitza “suprimeix“, mentre que en el 12% s’utilitza “elimina” . Aquesta eina facilita mantenir i millorar la consistència de la traducció del WordPress en català amb ella mateixa, així com amb les traduccions d’altres programes.\n Dades recollides el 13 de gener de 2017\nLa Guia d’estil de Softcatalà no és ni una gramàtica ni un diccionari. L’objectiu de la Guia és establir unes normes comunes (convencions de format, d’estil, etc…) allà on la gramàtica permet múltiples opcions per a les traduccions de programari. S’inclouen, però, algunes normes gramaticals que són, de vegades, poc conegudes o que provoquen confusió entre traductors i correctors.\nUna altra de les eines que Softcatalà posa a disposició de molts són els informes de qualitat. Es tracta d’un conjunt de regles ortogràfiques i gramaticals, utilitzant eines com el Pology o el LanguageTool, que inspeccionen de manera periòdica les traduccions per trobar errades comunes: puntuació incorrecta, paraules mal escrites, etc.\nEn el cas de WordPress, cada setmana es generen tres informes de qualitat\nInforme de qualitat del WordPress\nInforme de qualitat d’extensions del WordPress: conté algunes de les extensions més utilitzades (Akismet, Yoast,…)


Qualitat-preu, reclam de la Mostra de Cuina\nLa presidenta de CAEB-Restauració, Pilar Carbonell, es mostra molt satisfeta per l'acollida de l'edició d'enguany\nMargalida Ramis | 13 maig 2011\nLa vint-i-setena edició de la Mostra de Cuina Mallorquina finalitza diumenge i, enguany, ha estat dedicada al reconegut cuiner Mestre Tomeu Esteve, finat el 2010. En l'edició d'aquest any hi ha participat menys restaurants, però la presidenta de CAEB-Restauració, Pilar Carbonell, es mostrà satisfeta per la bona acollida: "Encara no tenim les xifres, però enguany hi ha hagut més gent que l'any passat", explicà. En aquest sentit, Carbonell manifestà que els establiments de la Part Forana han tingut bastant d'èxit.\nTanmateix, Carbonell inisití que l'actual format encara provoca cert descontrol entre els clients, ja que n'hi ha que han de cercar el lloc on es fa la mostra. "És cert que quan es feia en un recinte semblava més fira", indicà la responsable de Restauració, però manifestà que, per ara, "és inviable" tornar al mateix sistema d'abans. En l'edició d'enguany, la mostra té un pressupost de 80.000 euros, mentre que, per a un recinte firal, la quantia necessària és d'uns 350.000 euros. A més, Carbonell recordà que "no existeix un recinte firal per poder fer la mostra" i esperen poder fer servir algun dia el palau de congressos per celebrar-hi l'esdeveniment, ja que "hi haurà mostra de cuina per a molts anys".\nEn qualsevol cas, l'actual format permet una "millor promoció dels restaurants que hi participen", així com un "millor servei, ja que els establiments ho tenen tot a mà". Sobre això, Carbonell indicà que el producte que s'ofereix a la mostra "té molt bona relació qualitat-preu". I és que per 14 euros, els clients gaudeixen de tres plats, pa i beguda, amb el producte local com a ingredient estrella.\nUn dels objectius de la Mostra de Cuina és potenciar la gastronomia mallorquina; per aquest motiu, els assessors gastronòmics de l'associació s'encarreguen de revisar tots els plats que els restaurants ofereixen i s'hi fan els canvis necessaris perquè "siguin mallorquins", explicà la presidenta de Restauració.


El Cadí La Seu recupera avui el partit que va quedar pendent de la primera jornada - Regió7 :: El Diari de la Catalunya Central\nEl Cadí La Seu recupera avui el partit que va quedar pendent de la primera jornada\nLes urgellenques reben la visita del Casademont Saragossa (20 h)\nt.s. | seu d'urgell 06.10.2020 | 23:33\nEl Cadí La Seu recupera avui el partit que va quedar pendent de la primera jornada Regió7\nDesprés d'un temps d'espera per part del Cadí La Seu, ha arribat el dia (avui, 20 h) de jugar davant el Casademont Saragossa en el partit corresponent a la primera jornada de la Lliga Femenina. Les aragoneses tot just van debutar dissabte passat en la competició a la Fonteta de Sant Lluís de València, després de patir dos ajornaments en les dues primeres jornades. La falta d'entrenaments i de ritme de partit es va veure reflectit en les aragoneses, que van ser der-rotades per un ampli desavantatge davant València Basket. Això no implica que no sigui un equip amb molt bones jugadores.\nLes urgellenques venen de perdre amb el Ciutat de la Laguna de Tenerife per 59 a 67. El seu entrenador, Bernat Canut, opina que, «tot i no fer un mal partit en aspectes defensius, ens cal ser més consistents a darrere. Hi ha uns deu o dotze punts que els alliberem nosaltres amb males decisions defensives. A poc a poc intentem ser més un bloc perquè ens facin menys punts i al davant intentem millorar per tenir un joc més fluid. Anem recuperant tot l'equip mentalment».\nL'ACB trasllada el Baxi-València de dissabte a la tarda a diumenge a les vuit del vespre.


Activitats primavera - estiu\nPiragüisme a la primavera i a l’estiu\nA la primavera, el sol ja comença a escalfar més, això fa que la gent es vagi animant cada cop més a posar-se damunt d’una piragua. I la veritat és que el riu Ebre, a la primavera, sol oferir unes condicions perfectes, ja que, a causa del desgel i del fet que les algues tot just estan sortint i encara no han crescut, el riu baixa amb més corrent. Això ajuda a l’hora d’avançar, i amb menys esforç aconseguim recórrer més distància.\nEn aquesta època, el bosc de ribera ens mostra els seus verds mes intensos, i les vores del riu estan plenes de plantes florides. Fins i tot, molts dies la temperatura acompanya i ens invita, durant el recorregut, a prendre un bany en alguna illa o alguna platja\nEl principal avantatge de l’estiu és l’estabilitat del temps meteorològic, que practicament ens assegura que l’activitat es durà a terme i no s’haurà d’anul·lar a causa del mal temps. A més, la calor convida a fer activitats d’aquest tipus, amb l’aigua ben a prop per, de tant en tant, poder-se refrescar. No cal dir que a l’estiu el bany està assegurat, la calor es passa millor després d’un bon banyet!\nUn altre avantatge d’aquesta època és que comptem amb més hores de sol, així que a les tardes també es pot fer alguna ruta, tot i que si es fa s’ha de vigilar amb la garbinada.\nSenderisme a la primavera i a l’estiu\nLa primavera es una de les millors èpoques per fer una bona ruta a peu, no fa calor ni fa fred, totes les plantes floreixen, els arbres broten i tot d’insectes treuen el nas. Tot esta ple de vida i és el millor moment per cordar-se les botes i, si es pot, penjar-se la càmera de fotos al coll.\nEs pot aprofitar per anar en llocs mes calorosos, que a l’estiu se’ns farien massa durs, però també es pot anar en zones obagues, sense por de passar fred. Tot i això sempre hem de tenir en compte el temps inestable.\nDurant l’estiu, s’ha d’anar una mica en compte de triar una zona més fresca i amb ombres. Un dels llocs idonis per anar podria ser Cardó o els Ports. També es pot aprofitar la calor per fer alguna ruta que ens dugui cap a algun rierol per poder-nos banyar i refrescar-nos.


Els Mossos detenen un home per robar joies i diners a un habitatge de Sant Boi - Sant Boi Diari\nEls Mossos detenen un home per robar joies i diners a un habitatge de Sant Boi\nL’arrestat va ser interceptat a l’aeroport del Prat quan volia fugir a Xile, el seu país d’origen, després d’haver comès furts a Castelldefels, Montcada i Reixac i Viladecans. L’home sempre s’enfilava per la façana dels domicilis, forçant una finestra per fer les sostraccions.\nUn dels robatoris als habitatges va ser a Sant Boi // Arxiu\nEls Mossos d’Esquadra han detingut a un home acusat de cometre diversos robatoris amb força a diversos habitatges de municipis de l’àrea metropolitana de Barcelona, un d’ells Sant Boi. Els agents de la policia catalana de la Unitat d’Investigació de les comissaries de Gavà, Cerdanyola del Vallès i Sant Boi de Llobregat hi han resol sis robatoris amb força en domicilis de l’àrea metropolitana de Barcelona, concretament als municipis de Castelldefels, Montcada i Reixac, Sant Boi de Llobregat i Viladecans.\nLa investigació es va iniciar el mes de gener quan els investigadors de la comissaria de Gavà van tenir coneixement d’un robatori amb força a interior de domicili al municipi de Castelldefels. Durant el mes de febrer, els investigadors van detectar quatre robatoris més a domicilis, en els municipis de Castelldefels, Sant Boi de Llobregat i Montcada i Reixac, atribuïbles al mateix individu.\nUn únic autor dels sis robatoris\nEn tots sis casos, segons han explicat els Mossos d’Esquadra, “el modus operandi era el mateix: un únic autor del robatori escalava la façana dels domicilis i forçava una finestra de la terrassa o del balcó amb la intenció de sostreure joies i diners en efectiu”.\nGràcies a les gestions d’investigació, els agents van aconseguir identificar el presumpte autor dels sis robatoris a domicilis de l’àrea metropolitana de Barcelona i, finalment, el 28 d’abril, la persona investigada, un home de nacionalitat xilena, de 21 anys i veí de Barcelona, va ser detingut a l’aeroport del Prat, quan pretenia sortir del país i volar a cap el seu país d’origen.\nEn el moment de la seva detenció, l’home duia a sobre objectes que els agents encarregats de la investigació van relacionar amb un robatori en un altre domicili comès pocs dies abans a Viladecans, del qual no es tenia encara coneixement. Els investigadors van comissar aquests objectes sostrets al detingut i ja han estat retornats al seu legítim propietari. L’arrestat va passar a disposició judicial i el jutge instructor va decretar el seu ingrés a presó.\nTags:robatori amb força robatori habitatge robatori sant boi\n← Guanyem Sant Boi rep el suport de diverses formacions d’esquerres\nLaura Fernández (Guanyem Sant Boi):“Dir que la República es pot construir des dels municipis és una gran mentida” →